Meer as R21 mjd. met eWallet gestuur | Netwerk24
Deur Petrus Malherbe 12 September 2018 12:18
Pieter Woodhatch, uitvoerende hoof van FNB Easy. Foto: Verskaf
Gebruikers het in die 12 maande tot einde Junie meer as R21 miljard met FNB se eWallet-funksie gestuur.
Dit is 'n toename van 41% vergelyke met die vorige jaar.
FNB-kliënte kan met eWallet geld aan enige Suid-Afrikaner stuur, selfs al het hulle geen bankrekening nie.
"Ons navorsing wys dat daar steeds 'n groot gaping is in die mark as dit kom by 'n oplossing vind vir die bankbehoeftes van gebruikers sonder bankrekeninge," sê Pieter Woodhatch, uitvoerende hoof van FNB Easy.
Volgens FNB is die R21 miljard deur meer as ses miljoen aktiewe eWallet-beursies gegenereer waarvan byna twee miljoen gereeld gebruik word.
FNB meen eWallet bied 'n belangrike alternatief tot tradisionele bankrekeninge, veral vir Suid-Afrikaners wat nie geredelik toegang tot banke kan kry nie weens hul ligging.
FNB se digitale beursie is beskikbaar vir enigiemand met 'n selfoon, nie net 'n slimfoon nie.
Kliënte kan ook 'n eie mobiele bankrekening by FNB open waaruit hulle daagliks R3 000 kan onttrek of R24 000 per maand.